《何茂宏茂恭携酒见过复侑以诗次韵一首》
宋代·喻良能

薄云漏朝曦，积雨霁中夏。白波涵磬湖，清影漾茆舍。

轮蹄绝还往，文史富閒暇。畏友有机云，英标凛王谢。

喜寻范张约，偕命嵇吕驾。岂徒贵密迩，聊亦重姻娅。

戏彩膝才容，亦好草可藉。瓦盌荐溪毛，竹箸羞鸡炙。

剧谈掌屡抵，粝食咽亦下。晚凉过古刹，明月耀脩架。

蒲团语上方，篝火耿良夜。凌晨一瘦藤，支径双不借。

长啸陟云岭，清吟探石罅。嵚岑近明目，湍激深没胯。

别袂余力掺，归鞍子佣跨。何时许重临，倒屣肃邀迓。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。